
Tisztelt Képviselő-testület!

Martfű Város Önkormányzatának Képviselő-testülete 2015 szeptemberében tárgyalta és fogadta el a Martfű város egészségügyi ellátásáról szóló tájékoztatót, melyben bemutatásra került az alapellátás helyzete.
Az egészségügyi alapellátás működtetése kötelező önkormányzati feladat, melyet a feladat ellátási szerződés alapján bevont egészségügyi vállalkozások, valamint az önkormányzati közalkalmazotti státuszban lévő védőnők útján biztosítjuk a város lakossága számára.
Az egészségügyi igazgatási feladatokat a Polgármesteri Hivatal ügyintézője látja el, szorosan együttműködve az egészségügyi alapellátásban részt vevők munkájának koordinálásával megbízott városi vezető főorvossal.

Az elmúlt években az önkormányzati cél továbbra is az alapellátás színvonalának megtartása, illetve még hatékonyabbá tétele, a szakellátások bővítése, a szűrővizsgálatok minél szélesebb körben történő megszervezése, valamint az ügyeleti rendszer felülvizsgálata volt, melyekkel a lehetőségeinkhez képest emelni kívántuk a lakosság ellátási színvonalát. 
Ehhez természetesen szorosan hozzátartozik a tárgyi feltételek folyamatosan magas szintű biztosítása is, amely kulcskérdés az egészségügyi ellátásra szorulók szempontjából.
Mint ismert, az Egészségügyi Központ 1996-ban került átadásra, a gyermekorvosi rendelők 1998-ban kerültek felújításra, mindkét épületet a meglévő régi épületekből alakították át. A rendelők és az egyéb kiszolgáló helyiségek nem voltak akadálymentesítettek és nem feleltek meg a mai kor követelményeinek. 2012-ben az önkormányzat pályázatot adott be a központi épület felújítására, melynél szempont volt az épület akadálymentesítése, bővítése, energetikai szempontból történő gazdaságossá tétele, valamint az egészségügyi ellátás koncentrálása egy épületen belül. 
A pályázati úton megvalósult épületszigetelés, fűtéskorszerűsítés, a nyílászárók cseréje lehetővé tette, hogy az Egészségügyi Központ üzemeltetési költségeihez a vállalkozó orvosok hozzájárulása - első körben 2015. december 31. napjáig - évi 120.000 Ft-tal csökkentésre kerülhetett, s amely azóta sem emelkedett. Ezzel is támogatni kívánta és kívánja a az Önkormányzat az egészségügyi alapellátást biztosító egészségügyi vállalkozások működési feltételeit.

A lakosság egészségügyi helyzetének javítása érdekében önkormányzati szinten nagy hangsúlyt fektettünk az elmúlt időszakban is a városi civilszervezetek számára meghirdetett pályázati lehetőség biztosításával az egészségügyi szűrővizsgálatok lebonyolításának, valamint a prevenció sikerességének támogatására. Így évente jelentős anyagi forrást juttattunk több civilszervezetnek az egészségmegőrzéshez, a megelőzéshez kapcsolódó programjaik megvalósításához.

Az Önkormányzat önálló szerződés alapján az ügyeleti sürgősségi betegellátást évek óta az EMERGENCY SERVICE Kft szolgáltató útján biztosította a városban. 2016-ban beléptünk a Tiszazugi Önkormányzatok Társulásába, amely a hozzá csatlakozott településeken az ügyeleti sürgősségi betegellátást szintén a Kft-vel kötött vállalkozási szerződése alapján láttatta el. 
A Kft-nek 2016 júniusában lejárt a szerződése az Önkormányzattal, a Tiszazugi Önkormányzatok Társulásával viszont addig az időpontig a feladat ellátására kiírt közbeszerzési eljárás nem fejeződött be. Ezért az átmeneti időszakra szerződést kötöttünk a Kft-vel a korábbiak szerinti, változatlan feltételekkel, (314.181 Ft/hó szolgáltatási díjfizetéssel a Társulásnak, valamint 565.920 Ft/hó szolgáltatási díjfizetéssel a Kft-nek) majd a közbeszerzés lebonyolítását követően, 2016. november 1-től új szerződés megkötésére került sor Martfű Város Önkormányzata, Kunszentmárton Város Önkormányzata, valamint a Tiszazugi Önkormányzatok Társulása és a Kft között az ügyeleti szolgálat biztosítására. A szerződés alapján az ügyeleti rendelők helye Kunszentmártonban és Tiszaföldváron van, Martfűn úgynevezett „elsősegély pont” működik. A szolgáltatási díj vonatkozásában jelentős megtakarítást jelent az Önkormányzat számára az új vállalkozási szerződésben meghatározott havi 397.437 Ft/hó szolgáltatási díjfizetési kötelezettségünk a Kft-nek, valamint a 263.000 Ft/év tagdíj fizetési kötelezettségünk a Tiszazugi Önkormányzatok Társulásának, mivel így jelentősen csökkent a kiadásunk a korábbi összeghez viszonyítva. A cég alapvetően jó színvonalon látja el a feladatát, folyamatosan fejleszti műszerezettségét. 2016-tól az ellátásban már három fő vesz részt, az eltelt időszak alatt az ellátással kapcsolatban 2 észrevétel volt. A lakosság jelentős része azonban még mindig nincs tisztában a sürgős betegellátás fogalmával, sokszor a rendelés meghosszabbításának tekintik az ügyeletet. Az ellátandó terület nagysága miatt előfordulhat, hogy a várakozási idő hosszú, vagy indokolatlan hívás köti le az ügyeleti szolgálatot, emiatt esetleg életveszélyes helyzethez nem érkeznek időben.
Az Emergency Service Kft 2016. évi működéséről szóló beszámolóját a tájékoztató melléklete tartalmazza.

A sürgősségi betegellátáshoz kapcsolódóan Martfű Város Önkormányzata a martfűi mentőállomás működtetéséhez is hozzájárul azzal, hogy a tulajdonában lévő épületet térítésmentesen biztosítja az Országos Mentőszolgálat számára. A mentőállomás 14 fővel működik, 7 fő mentő szakápoló, akik egy fiatal kolléga kivételével mind „E” kategóriás, emelt szintű végzettséggel rendelkeznek, valamint 7 fő mentő gépkocsivezető teljesít Martfűn szolgálatot. A mentőállomás két gépkocsival üzemel, melyből egy 24-órás beosztásban dolgozik, a másik nappali 12-órás beosztásban a hónap minden napján. Havonta átlag:150-200 mentést végeznek, mely 10-12000 km futásteljesítményt jelent, havi szinten. Ez a növekedés a járási elosztás miatt is fokozódott, mivel két településről Szentesre kell szállítani a betegeket.
Az elmúlt évben megtörtént a mentőállomás régóta várt felújítása. A fűtés teljes rekonstrukciója, elektromos garázskapuk felszelése, nyílászárók cseréje, illetve a teljes belső festés, mázolás. Komoly hiányosság, hogy a munkálatokba nem fért bele a padlózat felújítása, ami miatt a főépületben és a garázsokban a padlózat hibája miatt a falak salétromossá váltak. 
A mentőápolók és gépkocsivezetők jelentős részt vállalnak a martfűi ügyeleti-sürgősségi betegellátásban. A továbbképzések folyamatosak a számukra, ezzel emelve a sürgősségi betegellátás hatékonyságát és színvonalát. Martfű Város Önkormányzata ezen kívül eszközök rendszeres beszerzésével folyamatosan segíti a mentőállomás munkáját.


Személyi feltételek Martfű egészségügyi ellátásában:

Martfűn az egészségügyi alapellátásban jelenleg három felnőtt háziorvosi, egy gyermekorvosi, kettő fogorvosi praxis, foglalkozás egészségügyi alapellátás, továbbá a védőnői szolgálat vesz részt. A további ellátáshoz tartozik még a fizikoterápiás szolgáltatás, gyógytorna, laboratóriumi vérvételi lehetőség, valamint különböző szakrendelések, melyek egy kivételével magánrendelésként működnek.
Az ügyeleti betegellátást egy sürgősségi betegellátásra szakosodott cég, az Emergency Service Kft. végzi évek óta.
A lakosság számát figyelembe véve a komplex alapellátás, teljes mértékben lefedi Martfű egészségügyi igényét.
A háziorvosok, a gyermek és a fogorvosok vállalkozási formában, területi ellátási kötelezettséggel dolgoznak. Az orvosi alapellátást a Nemzeti Egészségbiztosítási Alapkezelő - régebbi nevén Országos Egészségbiztosítási Pénztár – (továbbiakban: NEAK) finanszírozza a praxisokkal kötött szerződések alapján.
A lakosság egészségügyi ellátása a vizsgált időszakban folyamatosan, panaszmentesen zajlott.



Orvosaink:

	I.sz. háziorvosi körzet:
	Dr. Magyarósi László háziorvostan szakorvos 1991óta dolgozik Martfűn.


	II.sz. háziorvosi körzet:
	Dr. Solt Magdolna általános orvostan, háziorvostan és üzemorvostan szakorvos, 1976-óta dolgozik Martfűn háziorvosként, 2002 óta foglalkozás orvostani, valamint a szakközépiskola és gimnázium iskolaorvosi feladatai is ellátja. Az Egészségügyi Intézmény vezető főorvosa.


	III.sz. háziorvosi körzet:
	Dr. Despotov Svetozar háziorvostan és üzemorvostan szakorvos, 1987óta dolgozik Martfűn üzemorvosként, majd 1993-tól háziorvosi teendőket is ellát.


	Gyermekorvosi körzet:
	Dr. Bezsilla Erzsébet csecsemő és gyermekgyógyász szakorvos 1994 óta dolgozik Martfűn, ellátja a bölcsőde, óvoda gyermekorvosi feladatait, valamint az általános iskola iskolaorvosi tevékenységét is.


	I.sz. fogorvosi körzet:
	Dr. Szolga Ferenc fog- és szájbetegségek szakorvosa, 1977 óta dolgozik Martfűn.


	II. sz. fogorvosi körzet:
	Dr. Olasin György fog és szájbetegségek szakorvosa, 1989 óta dolgozik Martfűn.



Az alapellátás orvosi vállalkozásainak a finanszírozását a NEAK biztosítja, a háziorvosoknál, a praxisban leadott TAJ kártyák alapján.
Orvosaink és a mellettük dolgozó asszisztencia több évtizede - személyi változások nélkül - folyamatosan végzi az egészségügyi szolgáltatást. Kevés település számolhat be arról, hogy ennyire stabil egészségügyi dolgozókkal rendelkezik. Változás a gyermekorvosi praxisban történt, ahol új ápolónő dolgozik.
Figyelembe kell venni, hogy a praxisokban dolgozó orvosok idősödnek (átlagéletkor 61 év). Jelenleg két fő nyugdíjasként végzi az orvosi tevékenységet. A hosszú távú orvos-beteg kapcsolat, biztonságossá és bensőségessé teszi az egészségügyi ellátást. A háziorvosok valóban családorvosként sokszor emberöltőnyi időn keresztül követik egy-egy család életét.
Az alapellátáshoz tartozik a védőnői szolgálat, jelenleg három betöltött védőnői körzet van Martfűn, egy védőnő gyermekvállalás miatt nem dolgozik. A védőnők közalkalmazottként kerülnek foglalkoztatásra.
Martfű Önkormányzata foglalkozás-egészségügyi alapellátással is rendelkezik, mely elsősorban az önkormányzat és intézményei dolgozóinak foglalkozás egészségügyi vizsgálatát végzi. Továbbá jelentős szerepe van a közmunkaprogram kapcsán foglalkoztatottak egészségügyi alkalmassági vizsgálatában.
A lakosság kívánságára 2005-óta, helyben biztosított a laboratóriumi vérvételi lehetőség. Ennek kialakításával a betegeknek nem kell Szolnokra utazni, mely jelentős anyagi és időbeli megtakarítást jelent. A vérvételt szakápolónő végzi, az önkormányzattal kötött szerződés alapján.
A két fogorvos is több évtized óta dolgozik Martfűn. A fogorvosok vállalkozásban, NEAK finanszírozási szerződés alapján dolgoznak, területi ellátási kötelezettséggel. A gyermekfogászati és iskolafogászati szűréseket is ők végzik. Mindkét fogorvos Szolnokról jár Martfűre dolgozni.
Az egészségügyben dolgozó orvosok és az asszisztencia rendszeresen vesz rész a kötelező továbbképzéseken. Az orvosoknak szakvizsgánként előírt képzési pontszámot kell megszerezni a működési engedélyhez. A működési engedélyek öt évenként kerülnek felülvizsgálatra, melynek az egyik alapvető feltétele a továbbképzési pontszámok megszerzése. Az orvosoknak 2015-ben újult meg a működési engedélyük, mely 2020-ig érvényes. Az ápolónők is kötelező továbbképzésben vesznek részt, mely szintén öt évre szól.
A szakmai továbbképzések többnyire más városokban történnek, van, amelyik több napra tervezett, elsősorban a kötelező szakmai képzések.  A továbbképzésekkel kapcsolatos tanfolyami, utazási, szállás és egyéb költségeket az orvosok maguk gazdálkodják ki, erre külön támogatást az NEAK nem biztosít. Gondot jelent alkalmanként a helyettesítések megszervezése is, ha a továbbképzést a munkaidőn belül szervezik.


Tárgyi feltételek az egészségügyi ellátásban:

Az egészségügyi ellátás biztosítása önkormányzati feladat, melynek működési költségéhez a vállalkozó orvosok hozzájárulnak. Az NEAK fix összeget biztosít a praxisok működéséhez, a műszerezettség fejlesztéséhez, de nagyobb beruházásra a 2015-16-os években nem került sor. A jelenlegi pénz csak arra elég, hogy a meglévő műszerparkot, informatikai berendezéseket működtessék a praxisok. Minden orvos arra törekszik, hogy fejlessze diagnosztikai eszközparkját, számítástechnikai berendezéseket, melyre egyre nagyobb szükség van. A NEAK az orvosok feladatává tette az egészségügyi jogviszony online ellenőrzését, melynek során a folyamatos internet használat vált szükségessé. Valamennyi jelentést már csak elektronikus formában fogadnak el, a receptfelírási szabályok pedig még szigorúbbá váltak. A számítástechnikai berendezések, szoftverek működtetése nagy biztonságot követel meg, így ezeknek az eszközöknek a legkorszerűbbeknek kell lenniük, állandóan újítani, frissíteni kell őket. 2017 őszén tervezik bevezetni az e-receptet mely informatikai szempontból komoly felkészültséget jelent a praxisok számára.  


A lakosság egészségi állapota:

A Martfűn élők egészségi állapotát felmérni nehéz feladat, némi tájékoztatást ad a gondozottak száma. Az egészségi állapot meghatározásában a WHO adatai alapján az egészségügyi ellátás csak 20%-ban játszik szerepet. Egészségünket befolyásoló tényezők a genetikai, biológiai tényezők, a környezeti hatások, az életmód, táplálkozási szokásaink, a mozgás, és nem utolsó sorban a társadalmi tényezők. Jelenleg a háziorvosi rendelők forgalmi adatai alapján az alábbi adatok tükrözik a lakosság megbetegedéseit.













Nyilvántartott gondozottak száma a felnőtt háziorvosi praxisokban:


	
	2014.
	2015.
	2016.

	Magas vérnyomás
	1455
	1410
	1384

	Koszorúér betegség szívinfarktus
	422
	404
	385

	Krónikus légúti megbetegedés
	155
	164
	153

	Cukorbetegség
	612
	605
	584

	Egyéb anyagcsere betegség
	120
	116
	112

	Emésztőszervi betegség
	466
	442
	421

	Daganatos betegség
	165
	162
	168

	Mozgásszervi betegség
	725
	740
	746

	Idegrendszeri betegség
	94
	90
	88

	Pszichiátriai betegség
	275
	269
	251

	Csontritkulás
	320
	302
	284

	Asztma és allergia
	372
	370
	359



A táblázatban a gondozott betegek több helyen is szerepelhetnek, ha több betegséggel állnak gondozás alatt. A háziorvosok legfontosabb feladata a betegségek korai felismerése, illetve megelőzése, valamint a betegek gondozása. Jelenleg a felnőtt háziorvosi rendelők forgalmának 75%-át az idült betegek ellátása, gondozása teszi ki, kivéve járványos időszakban. A rendelők forgalmát némileg csökkenti, hogy egyre több gyógyszer kapható recept nélkül, illetve a folyamatosan szedett gyógyszerek maximum három hónapra felírhatóak.
A gondozási mutatók megfelelnek az országos átlagnak, kirívó eltérés továbbra sem tapasztalható. A lakosság átlagéletkora folyamatosan nő, melynek fő oka a lecsökkent gyermekszülések száma, valamint a fiatalok elvándorlása, a lakosság számának folyamatos csökkenése. A betegségek számának növekedését okozza az a tény is, hogy a korszerűbb diagnosztikai eszközökkel hatékonyabbá vált a betegségek diagnosztizálása. Elősegíti még a betegségek feltárását, hogy több szűrővizsgálat is áll a lakosság szolgálatára, bár ezek szervezése anyagi okok miatt egyre nehezebb. Cukorbetegség, vérzsír-koleszterinszint mérés, allergiaszűrés, zöldhályog-szűrés, prosztataszűrés, valamint nőgyógyászati rákszűrésen vehettek részt a martfűi lakosok helyben, valamint folyamatos a 45 év feletti nők mammográfiai vizsgálatra utalása. 2015-ben és 2016-ba közel 300 nő megjelenéséről kaptak visszajelzést a háziorvosok, részletezve, hogy kik jelentek meg, illetve történt-e kiszűrt betegség.
A szűrővizsgálatok szervezésében és lebonyolításában társadalmi szervezetek, a Jóreménység Klub, valamint több gyógyszergyár is besegített, bár a gyógyszeripari cégek egyre kevésbé vonhatók be ebbe a szolgáltatásba. A segítők munkájáért ezúton is köszönet jár, hiszen több esetben derült fény friss megbetegedésre. A szűrések szervezését még hatékonyabbá kellene tenni, több szűrővizsgálati lehetőséget kell teremteni a városban, szakorvosok bevonásával.
Három gondozási kört emelnék ki, ahol a betegek száma folyamatosan növekszik. A cukorbetegség lassan népbetegségnek számít, számuk folyamatosan nő, elsősorban a közép korosztályban. Oka a genetikai háttéren túl, a mindennapi stressz, az elhízás, a helytelen táplálkozás és a mozgásszegény életmód.
Ezen kívül sajnos a mozgásszervi betegségek száma is folyamatosan nő. A helytelen életmód és esetenként a nem megfelelő munkakörülmények is hozzájárulnak a mozgásszervi betegségek kialakulásához.
Viszonylag magas a daganatos betegségek száma, ez valamennyi daganatos elváltozásra igaz. Legnagyobb számban az emésztőrendszerrel kapcsolatos daganatok száma nőtt meg. Oka inkább a lakosság öregedésében kereshető, bár sajnálatos módon előfordul egy-egy fiatalkori tumoros megbetegedés is.
A szív-érrendszeri betegségek ellátásában jelentős előrelépést jelent a Hetényi Géza Kórház felújított kardiológiai részlege, ahol korszerű diagnosztikai eljárások alkalmazása biztosított a betegek számára. Lényegesen lecsökkentette a kardiológiai elhalálozást az osztályon kialakított szív-katéteres beavatkozás. Szívinfarktus, vagy annak gyanúja esetén, Martfűről szerencsés esetben fél órán belül a beteg a műtőasztalon van, és megtörténik a beavatkozás, mely életet menthet. A korszerű diagnosztika és a megfelelő gondozás következtében a friss szívinfarktusos esetek száma lényegesen lecsökkent.
A mozgásszervi betegségek központja a MÁV kórház, ahol jelentős ágyszámot kapott a mozgásszervi rehabilitációs, reumatológiai és ortopédiai részleg. A Mezőtúron működő krónikus osztály is nagy segítséget jelent a martfűi rászoruló betegek részére, az osztály működéséről és befogadó készségéről nagyon pozitív a visszajelzés.
Az allergia és asztmás betegségek változást nem mutatnak, a szolnoki tüdőgondozó lelkiismeretesen látja el betegeinket bár a tüdőszűrés már 40 év alatt nem kötelező, a lakosság megfelelő létszámban vesz részt a szűrővizsgálatokon.
A várólisták miatt egyre többet kell a rászorult betegeknek várniuk az osztályos befekvésre, hogy rehabilitációs kezelésben részesüljenek.

A felnőtt háziorvosi rendelők forgalma:

	
	2014.
	2015.
	2016.

	Rendelésen megjelentek:
	37927
	37411
	37010

	Lakáson történt ellátás:
	1432
	1254
	1316

	Szakrendelésre irányítottak:
	3276
	3106
	3089

	Laborvizsgálatra küldöttek:
	3754
	3857
	3886

	Gyógyintézetbe utalások száma:
	156
	264
	216

	Ápolónői látogatások száma:
	1486
	1423
	1454



A vizsgált időszakban Martfűn elhalálozottak száma:

	2015.
	2016.

	férfi
	nő
	férfi
	nő

	42
	38
	41
	32



A rendelők a betegforgalma átlagosan 40-50 fő naponta, mely télen, vagy járványos időszakban ennek kétszeresére is nőhet. A betegforgalom kismértékű csökkenést mutat, melynek oka a lakosság folyamatos csökkenése. A rendelők forgalmát némileg befolyásolja, hogy a folyamatosan szedett gyógyszerek kiírása három hónapra is lehetséges. Gyakorlatilag a háziorvosok két hónapra írják fel a gyógyszert, ritkán három hónapra, hogy betegeiket gyakrabban ellenőrizhessék. Befolyásolja a betegforgalmat az a tény is, hogy a szakrendelésekről hozott gyógyszerjavaslatok fél, illetve egy évre szólnak, illetve számos szakrendelésre nem kell beutaló, bár ez állandóan változik. A háziorvosok fontosnak tartják az orvos-beteg kapcsolat elmélyítését. A betegek betegségükkel kapcsolatos magyarázatot rendszerint a háziorvosi rendelőkben kapnak a szakrendelők zsúfoltsága miatt. Fontos továbbá, hogy a rendelőben minél több idő jusson a háziorvoshoz forduló betegre, itt ne csak orvosi ellátást kapjon, hanem életviteli tanácsadásban is részesüljön. A betegek gyakran a szociális problémáikra is itt kérnek segítséget. Az akut ellátás egyre inkább a mentés feladatává válik, ők rendelkeznek professzionális eszközökkel, illetve erre kiképzett szakemberekkel. Természetesen a háziorvosok is részt vesznek a sürgős betegellátásban, de a fő feladat ma már a betegségek megelőzése, szűrése, illetve a betegségek karbantartása, gondozása. Ehhez nem nélkülözhető a jó diagnosztikus háttér, valamint a háziorvosok megfelelő képzettsége. Fontos feladat továbbá, hogy orvosaink a gyógyszeres kezelés mellett felhívják a figyelmet a helyes életmódra, táplálkozásra, és ez irányú tanácsokkal is szolgáljanak. Megállapítást nyert számos szakmai fórumon, hogy a betegségek kialakulásáért, ill. gyógykezeléséért, a gyógyulás eredményességért a beteg életvitele és az egészségügyi ellátás egyaránt felelős.  Az életviteli tanácsadásban sokat segítenek az orvosok mellett dolgozó ápolónők, és a védőnők. A betegek az internet korszakában sokszor nagyon jól tájékozódnak betegségükkel kapcsolatban, mely néha félrevezető is lehet, a nem jól felismert betegség vagy a nem személyre szabott tanácsok miatt. Elengedhetetlen a személyre szabott ellátás és terápia melynek alapja, a bizalmas orvos-beteg kapcsolat. Az évtizedek óta Martfűn dolgozó háziorvosok minden igyekezetükkel próbálnak ennek eleget tenni, sokszor a betegek egészségügyi ellátásán túl, szociális problémáikkal is foglalkozva.
[bookmark: _Hlk484239441]A háziorvosokhoz bejelentkezett lakosok száma /kártyaszám/ csökkenést mutat, melynek oka részben a kevesebb lélekszám, az elköltözések, illetve sok esetben a gyermekorvostól kikerülő fiatalok csak betegség esetén jelentkeznek be a felnőtt háziorvoshoz. Sokszor évek telnek el úgy, hogy a gyermekorvosnál már nem, a háziorvosnál pedig még nem kerül nyilvántartásba egy-egy fiatal. 

Gyermek-egészségügyi ellátás:
Személyi feltételek:
Gyermekorvos: Dr. Bezsilla Erzsébet csecsemő és gyermekgyógyász szakorvos.
Jelenleg bejelentkezett 0-18 éves páciensek száma: 898 fő
Tárgyi feltételek:
A rendelő tárgyi felszereltsége az előírt szakmai minimum feltételeknek megfelel.
A gyermekorvosi tevékenység összetevői:
1. Újszülött látogatás – védőnővel együtt történik
1. Csecsemő-tanácsadás: 
1. Szomatikus, motoros és mentális fejlődés követése
1. Rendellenességek kiszűrése – szakvizsgálatra irányítás
1. Kötelező védőoltások megadása: 2,3, 4,12, 15, 18 hónapos és 6 éves korban. A védőoltási rendben, az oltások beadásának időpontjában ismét jelentős változások vannak.
1. Nem kötelező védőoltások megadása:
- Meningococcus C baktérium elleni védőoltás: 2001. óta az önkormányzat támogatásával.      Szinte 100 %-ban igényelik a szülők.
Az oltás védőhatása 3 ill. 5 év. Gondolkodnunk kell a serdülők emlékeztető oltásának lehetőségeiről.
- Pneumococcus baktérium elleni védőoltás: 2014-től a kötelező oltások közé került.
- Rotavírus-, bárányhimlő-, kullancs-encephalitis elleni védőoltások
- Meningococcus B baktérium elleni védőoltás: új oltás, 2014-től elérhető.
1. Korhoz kötött szűrővizsgálatok végzése 6 éves korig.
1. Tanácsadás a helyes csecsemőtáplálásról és ápolásról.

Az új rendelőbe költözéssel a gyermekorvosi és a védőnői csecsemő-tanácsadás kettévált városunkban. Ennek oka egyrészt, hogy önálló védőnői munkát, tanácsadást ír elő a 2005. január 1-tól hatályba lépő 49/2004. (V.21) ESZCSM rendelet, másrészt a költözéssel távolabb került egymástól a két szolgálat. A szülőknek így többször kell hozniuk a gyermeküket. A két szolgálat próbál rugalmasan együttműködni, a szülőkre, a gyermekek érdekeire tekintettel lenni. Kezdetben több zökkenő volt, de most már működik az új rendszer.

Iskolaorvosi feladatok:
- szűrővizsgálat az index osztályokban,
- minden évfolyamon testnevelés- besoroláshoz vizsgálat,
- iskolai kampány védőoltások a 6. és 7. osztályosoknál,
- Sport versenyek előtt orvosi vizsgálat.
Iskolaorvosi munka az általános iskolában és az óvodában: 2005-től orvosként Dr. Bezsilla Erzsébet végzi a védőnőkkel együttműködve. A gyermekorvos munkakörébe tartozik a bölcsödében történő orvosi vizsgálatok végzése is.

Rendelés keretében történik az akut betegek ellátása és a krónikus betegek gondozása. Nem kötelező védőoltások beadására is lehetőség van (Influenza, Hepatitis A és B, HPV, Varicella elleni védőoltás).
Akut megbetegedések leggyakrabban alsó-, felső légúti és emésztőrendszeri fertőző betegségek formájában jelentkeznek. Az akut megbetegedéseknél cél a korai diagnózis, a megfelelő és hatékony kezelés, a gondozás során cél a progresszió megelőzése és a rehabilitáció. 2016-ban bárányhimlő járvány zajlott.
Gondozásba főként: 
krónikus légúti betegségek: allergiás nátha, visszatérő gégehurut, asztma; 
idegrendszeri betegségek: gyermekkori epilepszia; 
bőrbetegségek: gyermekkori ekcéma;
mozgásszervi betegségek: gerincferdülés, hanyagtartás, lúdtalp;
gyermekkori elhízás és szemészeti elváltozás miatt kerülnek betegeink.
A 2014/2015 tanévtől a HPV védőoltás bekerült a választható iskolai kampányoltások közé, a 7. osztályos lányok térítésmentesen kapják, így a Martfű Város Önkormányzatának e célra fordított támogatását esetleg más, nem kötelező védőoltás biztosítására lehetne fordítani.
2015. és 2016. években is a 6 éveseknél ingyenes lisztérzékenységi vizsgálatra került sor a Szolnoki Lisztérzékenyek Egyesülete közreműködésével.


Betegforgalom:
- 2015. évben: 8235 fő,
- 2016. évben: 8873 fő ellátása történt.
Védőnői Szolgálat:
A védőnői szolgálat az egészségügyi alapellátás részeként a családok egészségének megőrzésére, segítésére irányuló megelőző tevékenységet, valamint a betegség kialakulás, az egészségromlás megelőzése érdekében egészségfejlesztést végez. 
A védőnői gondozás személyközpontú tanácsadás, amely nem csak tájékoztatásból, felvilágosításból, oktatásból áll, hanem olyan interakció, melynek során a védőnő figyelmet, időt, elfogadó magatartást, légkört biztosít, hogy segítse a gondozott egyént, családot az egészséges életvitelben, a problémák feltárásában, megfogalmazásában, és a megoldás lehetőségeinek magtalálásában. Kölcsönös kommunikáció és együttműködés a cél.
Városunkban három védőnői körzet van, mind a három státuszt főállású, közalkalmazotti jogviszonyban álló védőnő látja el.
A körzeti védőnő gondozási feladatait önállóan, tanácsadóban, családok otthonában végzi, továbbá óvodában, általános és középiskolában, és a közösségi programokra alkalmas helyen folytatja. 
A védőnő az egészségügyi alapellátást, a terhes gondozást, a város háziorvosaival közösen végzi. A vizsgálatokra való beutalás háziorvosi beutalással történik.
Nyilvántartott várandós anyák: 
	
	2015.
	2016.

	Az év folyamán nyilvántartott várandósok száma
	49
	83

	Újonnan nyilvántartásba vettek száma
	32
	47

	Veszélyeztettek száma
	18
	19

	Védőnői tanácsadáson megjelentek száma
	209
	311

	Várandós anyák látogatásainak száma
	118
	263

	Gondozáson nem jelent meg
	-
	-

	Szült anyák száma
	30
	44

	Nővédelmi látogatások
	7
	11



A védőnő a csecsemő és a kisgyermekek részére heti egy alkalommal, két órában tart tanácsadást. Itt a pszichoszomatikus fejlődések nyomon követése, táplálási, gondozási és egyéb vizsgálatok készülnek. A területi védőnői ellátási kötelezettség a 0-7 éves korú gyermekek gondozására terjed ki. Fokozott gondozásban részesíti az újszülötteket, a kis súlyú újszülötteket, az egészségügyi és környezeti ok miatt veszélyeztetett csecsemőket, kisgyermekeket.
A védőnő tevékenységét egyénre szabott gondozási terv szerint végzi, figyelembe véve a gondozottak szükségletét, melyeket a családlátogatások, és tanácsadások során alkalmazza.
A gyermekkori program keretén belül a védőnő korhoz kötött vizsgálatokat végez, melyek védőnői és orvosi szűrővizsgálatokhoz kötöttek. A házi gyermekorvosok/háziorvosok és a védőnők által végzett egészségügyi szűrővizsgálatok hivatottak az egészségi állapot maghatározására, kiegészítve a szülői megfigyeléssel és rizikófelméréssel. A védőnő szorgalmazza az anyatejes táplálást, szervezi az orvosi és védőnői tanácsadást, életkorhoz kötött folyamatos védőoltást, a nem kötelező védőoltást, kampányoltást. Tetvességi szűréseket végez, feladata az összes szűrési kötelezettség ellátása, folyamatosan részt vesz szakmai napokon, vezető védőnői értekezleteken, továbbképzéseken.
Nyilvántartott csecsemők száma: 
	
	2015.
	2016.

	Nyilvántartott csecsemők száma
	30
	44

	Fokozott gondozást igénylők száma
	11
	2

	Koraszülöttek száma
	4
	1

	Fejlődési rendellenességgel születtek száma
	-
	-

	Védőnői látogatások száma
	540
	601

	Önálló védőnői tanácsadáson megjelentek száma
	271
	248



Az 1-3 éves korú gyermekek ellátása a családlátogatás keretén belül otthonában, illetve védőnői és orvosi tanácsadáson történik. A gondozás a gondozási protokollnak megfelel.
A 3-6 éves korú gyermekek ellátása: az óvodákban megszűnt az orvosi vizsgálat, státuszvizsgálat a tanácsadóban történik, illetve a házi gyermekorvosnál. Az óvodákban negyedévente történik tetvességi vizsgálat, illetve igény szerint, felkérésre részt vesznek a védőnők egészségnapon, szülőértekezleten.
A szolgálat által nyilvántartott gyermekek száma:
	
	2015.
	2016.

	
	1-3 év
	3-6 év
	1-3 év
	3-6 év

	Nyilvántartott gyermekek száma
	90
	154
	83
	158

	Veszélyeztetett gyermekek száma
	5
	5
	7
	11

	Védőnői látogatások száma
	396
	171
	332
	247

	Védőnői tanácsadáson megjelenések száma
	192
	126
	155
	101



Az összes védőnői szaklátogatások száma:  
- 2015-ben: 1385,
- 2016-ban: 1748.
Az iskola egészségügyi feladatok ellátását a területi védőnők végzik. Az általános, és középiskolában a páros osztályok kötelezettek teljes szűrővizsgálatra, a páratlan osztályokban testnevelési besorolás történik. Az általános iskolában kiegészül a tevékenység a kötelező kampányoltásokkal, és a nem kötelező védőoltásokkal. Negyedévente történik tetvességi vizsgálat, illetve igény szerint, valamint pozitivitás esetén 2 hetente történik visszaellenőrzés.
A védőnők éves iskola egészségügyi tervet készítenek. A védőnők egészségnevelő munkát is végeznek a kiemelt korosztályok körében, az egészséges életmód kialakításához szükséges ismereteket adják át. Részt vesznek az iskolák által évente 1-2 alkalommal megrendezésre kerülő egészségnapokon, továbbá felkérésre alkalmanként felvilágosító előadásokat tartanak.
Iskola egészségügyi munka főbb adatai 2016-ban:
	
	Ált. iskola
	Szakképző isk.
	Szakiskola

	Beíratottak száma október 1-jén
	448
	91
	117

	Orvosi vizsgálatok száma
	448
	91
	117



Általános iskolában összes oltások száma: 283 volt az elmúlt évben.

Összegzés:
A várandósok szívesen járnak tanácsadásra, ahol megfelelő információkat kapnak, mikor hova kell menniük. A nővédelmi látogatások száma nem jelentős, ezen esetekben is a rossz szociális helyzet a mérvadó.
Csecsemőgondozás területén is csökkent a veszélyeztettek száma, inkább koraszülés, vagy egyéb betegség miatt vannak fokozott gondozást igénylő csecsemők. 
A státuszvizsgálatokra egyeztetett időpontban elhozzák a szülők a gyermekeket, így 100 % a teljesítési arány.
Az 1-3 és 3-6 éves gyermekek létszáma jelentősen nem változott, inkább a veszélyeztetett gyermekek száma mutat növekedést, ami szintén a rossz anyagi és családi körülményeknek köszönhető.
A szülők többnyire együttműködőek, a tanácsokat megfogadják.
Az oktatási intézményben végzett orvosi vizsgálatok során, a védőnői és orvosi tevékenységről a szülők tájékoztatást kapnak. A védőnői és orvosi vizsgálatok során kiszűrésre kerülő gyermekek szülei jelzést kapnak az adott elváltozásról, esetleg szakrendelésre való beutalásról. Továbbra is az a tapasztalat, hogy a szülők nagy részre nem veszi komolyan az adott jelzéseket, gyermeküket nem mindig viszi tovább szakvizsgálatokra. Minden évben egyre több a szemészeti és a gerincproblémával küszködő gyermek.

[bookmark: _GoBack]Fogorvosi ellátás:

Martfűn két NEAK által finanszírozott fogorvosi praxis működik. Fogorvosaink több évtizede végzik munkájukat, a rendelők felszereltsége megfelel a minimumfeltételeknek. A fogorvosok is lehetőséget kaptak az OEP-től műszerezettségük kiegészítésére, felújítására és számítástechnikai eszközök vásárlására, melyet három éven belül kellett lebonyolítani. 2015-ben és 2016-ban hasonló finanszírozásra nem került sor.
A lakosság elszegényedése és az egyre dráguló fogászati díjak miatt az emberek fogászati státusza romló tendenciát mutat, a foghúzásokat nem követi minden esetben a fogak pótlása.
Fontos, hogy a szervezett keretek között történő iskolai fogászaton mindenki megjelenjen, hiszen így időben sor kerülhet a megfelelő ellátásra. A későbbi szűrővizsgálatokon a lakosság egy része jelenik csak meg. A felnőtt lakosság jelentős része csak akkor megy el a fogorvosnál, ha már nagyon fáj a foga, vagy bedagad az arca, ennek legtöbbször már nem a fogmegtartás lesz az eredménye, hanem annak eltávolítása. A lakosság többsége nem a drágább fogmegtartó kezelések, hanem a fogeltávolítás mellett dönt.
A szülők az iskolafogászaton kiszűrt gyermekeket sem mindig hozzák vissza a fogmegtartó kezelésekre, szükség lenne ez irányú hatásosabb egészségnevelő felvilágosító munkára.
A gyermekek és fiatalkorúak ellátása 18 éves korukig ingyenes, kivéve a fogszabályozást, mégis többségében már akkor jönnek, ha már nagy a baj, komoly fájdalommal, gyulladással így legtöbbször sajnos csak a foghúzás a megoldás. 
Nehézséget jelent, főleg az idős betegek ellátásánál a fogászati röntgen vizsgálat elvégeztetése, mivel ők már nehezen tudnak beutazni Szolnokra, viszont ellátásukhoz sokszor elengedhetetlen az rtg. felvétel készítése. 
A fogorvosi rendelők forgalma:

	
	2015.
	2016.

	Foghúzás:
	818
	831

	Fogtömés
	2239
	2105

	Nyálkahártya kezelés
	167
	181

	Gyökérkezelés
	389
	388

	Fogkő eltávolítás
	443
	356

	Iskolafogászat
	547
	568

	Egyéb ellátás:
	174
	443

	Éves betegforgalom:
	4777
	4872




Szakorvosi betegellátás:

Fontos lenne az NEAK által finanszírozott szakellátások számának gyarapítása, de ez továbbra sem valósulhatott meg. Ennek oka részben a kapacitáshiány, részben a jelentős orvoshiány. Az elmúlt két évben ez a helyzet csak romlott, a környező nagyobb településeken a szakrendeléseket részben nyugdíjas korú, illetve kórházakban is dolgozó orvosok látják el, akik nem vállalkoznak további feladat ellátására.
Jelenleg szakorvosi betegellátás csak magánrendelés formájában működik, ez alól kivételt képez a reumatológiai szakrendelés, mely ingyenes a MÁV Kórházzal kötött szerződés, illetve a fizikoterápiát működtető szakasszisztens közreműködésével. Ehhez az Önkormányzat biztosítja térítésmentesen a helyiségek igénybevételi lehetőségét az Egészségházban.






Nőgyógyászat:

Az Egészségügyi Központban jelenleg két nőgyógyászati magánrendelés (Dr. Gyenes Orsolya és Dr. Faragó Béla) működik ÁNTSZ engedéllyel, idén Dr. Jakab Tamás nőgyógyász abbahagyta a martfűi magánrendelését.
Átlagos betegforgalmuk viszonylag magas, havonta 30-40 beteg jelenik meg a rendeléseken. A nők jelentős része kényelmi szempontból a citológiai szűrővizsgálatokat is magánrendelésen végezteti el, bár erre térítésmentesen Szolnokon, a Hetényi Géza Kórház Rendelőintézetében van lehetőség. Az elmúlt 2-3 évben Martfűn működő civilszervezetek önkormányzati pályázati forrásból, valamint saját egyéb bevételeikből lehetőséget teremtettek ingyenes szűrővizsgálatra, korlátozott számú részvétellel. 

Szemészet:

Szemészeti magánrendelés kéthetente két órában történik. Jelenleg Dr. Gondos Anikó, a Szolnoki MÁV Kórházban szakrendelést tartó doktornő jár ki Martfűre, felszerelése korszerű, igényes, megfelel a mai kor követelményeinek. A szemészeti szakrendelés szerepe megnőtt, mivel a vállalkozások számára előírás a szemészeti szakvizsgálat, azoknál a dolgozóknál, ahol négy óránál többet dolgoznak számítógép előtt. A doktornő végzi az önkormányzati dolgozók szemészeti vizsgálatát is. A betegek részére a szemorvossal együtt, optikus is rendelkezésre áll.


Bőrgyógyászat:

Dr. Vágó Mihály bőrgyógyász mellett kéthetente jár ki a Hetényi Géza Kórház Bőrgyógyászatán dolgozó Dr. Kun Andrea doktornő. Rendelésen alkalmanként 7-8 fő jelenik meg. A doktornő onkológiával is foglalkozik, illetve kisebb bőrgyógyászati műtéteket is végez.


Ultrahang:

Havonta egy alkalommal történő rendelést Dr. Tőzsér Éva szakorvos hordozható ultrahang készülékkel végzi. Leletei igényesek, sok segítséget adva a betegek további ellátására. Igen népszerű az előzetes bejelentkezés alapján a szakrendelés igénybevétele, havonta 10-15 fő között mozog a betegek száma. A főorvosnő felkérésre szűrővizsgálatokban is részt vállal, így a vizsgálati díj lényegesen kedvezőbb.


Ortopédia:

Időszakosan működő szakrendelés, előzetes bejelentkezés alapján működik. Az orvosi vizsgálat ingyenes, gyógycipő felírására is van lehetőség, mely nagy segítség a mozgásszervi betegségben szenvedő betegek számára.

Hallásszűrés:

Havonta egy alkalommal a szolnoki VICTOFON szalon munkatársa jön Martfűre hallásszűrést végezni. A szűrővizsgálat ingyenes, egyre többen veszik igénybe, alkalmanként 6-8 fő.


Reumatológia:

Tízedik éve működő, a martfűi lakosság számára OEP finanszírozott szakrendelés, mely előjegyzés alapján történik. A MÁV Kórházzal kötött megállapodás szerint heti két órában az egészségügyi intézményben és két órában a Termál Hotelben Dr. Kovács Imre reumatológus szakorvos látja el ezt a feladatot. A szakrendelésen megjelent betegek száma 14-15 fő, az előjegyzési idő egy-két hét. Feladata kibővült, mivel a szállodában beindult a reumatológusi beutalóval rendelkezők balneoterápiás és fizioterápiás kezelése, mely 2015-től kezdve OEP támogatott ellátás. Munkáját szakképzett asszisztencia segíti. 


Fizikoterápia, gyógytorna:

Az egészségügyi központban, átadása óta működik a fizikoterápiás kezelő, melyet az Önkormányzat tartott fenn. Jelenleg az Önkormányzatnak a MÁV Kórházzal kötött megállapodása alapján a kórház kihelyezett reumatológiai egységeként látja el a martfűi mozgásszervi betegségben szenvedőket a Mobil Fizikoterápia Kft., Fülöp Anikó fizikoterápiás szakasszisztens vezetésével. A helyiséget és annak rezsiköltségét továbbra is ingyenesen biztosítja az Önkormányzat az ellátás részére, amely kibővült az emeleten helyet kapott gyógytorna szolgáltatással. A betegszám évről-évre dinamikusan növekszik a lakosság korosodásával, illetve a mozgásszervi betegségek szaporodásával. Martfűi betegek közül sokan veszik igénybe a balneoterápiával egybekötött kezeléseket Cserkeszőlőn, de erre 2015-től kezdődően már Martfűn is lehetőség van társadalombiztosítási támogatás igénybevételével.

Fizikoterápiás kezelések száma:   
          	
- 2015-ben 3855 főnél 35945 kezelés,
- 2016-ban 3820 főnél 35521 kezelés.

Reumatológia szakrendelésen megjelentek száma:		

- 2015-ben 833 fő,
- 2016-ben 623 fő. 

A Termál Hotelben beindult reumatológiai rendelés és fizikoterápia következtében a betegellátás megoszlik a két lehetőség között, természetesen a szállodában van alkalom a martfűi betegek ellátására is, kibővítve balneoterápiával.   
A változást követően a géppark fejlesztése, megújítása folyamatosan történik, a hatékony ellátás érdekében. A Mobil Fizikoterápia Kft. tevékenységét szerette volna bővíteni a gyógytorna és a gyógymasszázs irányában a társadalombiztosítási finanszírozás keretein belül, amit a növekvő betegforgalom, és a kórházból érkező javaslatok száma indokolttá tett. Jelentős előrelépés, hogy 2015 augusztusától sikerült a vállalkozásnak bővítenie ellátási palettáját, és a felújított egészségügyi intézményben helyet kaphatott a gyógytorna szolgáltatás, mely úgy a rászorult gyermek, mint a felnőtt lakosság számára rég várt ellátás.
2015-től a gyógytornát, naponta 20-25 fő veszi igénybe, a torna csoportokban is zajlik. Jelenleg két gyógytornász dolgozik az egészségügyi intézményben.
A rászoruló betegek gyakran házi-betegápolás kapcsán kapják meg gyógytorna, illetve fizikoterápiás kezeléseiket otthonukban. Ezt egy társadalombiztosítással külön szerződés alatt álló cég biztosítja és kórházi javaslat alapján működik. Sajnos hosszú várakozási idővel lehet igénybe venni, pedig egy-egy ortopédiai vagy idegsebészeti műtét után azonnal szükség lenne rá, de a vállalkozásnak nincs elég kapacitása a szolgáltatást azonnal biztosítani. Segítséget jelent az egészségházban működő gyógytorna, mert a lift használatával, az ortopédiai műtétek után, illetve törések után a betegek igénybe tudják venni a szolgáltatást az intézményen belül.
A szálloda szeretne beindítani egy társadalombiztosítás által támogatott ortopédiai szakrendelést is, mely főleg a gyermekek ortopédiai ellátását szorgalmazná.


Laboratórium:

Martűn az Egészségügyi Központban 2004 óta működik a laboratórium, melynek során az itt élő embereknek nem kell vérvétel céljából Szolnokra utazni. A helyben, zárt rendszerrel levett vér és vizeletmintákat a Hetényi Géza Kórházzal kötött szerződés alapján a Kórház laboratóriumában elemzik ki. A mintavételt követő két órán belül szállításra kerül a vérminta. Az eredmények online módon még aznap letölthetők a háziorvosi rendelőkben. Írott formában a laboratórium már nem küldi ki az eredményeket, ezt a háziorvosoktól kaphatják meg a betegek.
A laboratórium és az orvosok között kitűnő a munkakapcsolat. Laborvizsgálatok során, ha a labor kritikusan eltérő eredményt talál, azonnal telefonon keresztül értesíti a háziorvost, a gyors intézkedés érdekében.
A vérvétel jelenleg heti három alkalommal történik, ilyenkor orvosonként 5-6 beteg laborvizsgálatára van lehetőség. Laborvizsgálatra a háziorvosok és gyermekorvosok adnak beutalót és időpontot. a vizsgálatok számát növeli a véralvadásgátlót szedők számának folyamatos növekedése, akik számára elengedhetetlen a laborkontroll.
A labor működésének teljes rezsi- és bérköltségét az Önkormányzat viseli, a vizsgálati anyagok beszállítását is az Önkormányzat végzi.
A vizsgálati anyagokhoz szükséges csöveket, tűket igény szerint a Kórház biztosítja. A rendszer nagyon jól működik, kiváló a munkakapcsolat a vérvételt végző asszisztenssel. A háziorvosok könnyebben végezhetik el a lakosság rizikószűrését, melynek fontos eleme a laboratóriumi vizsgálat.

Laboratóriumi vizsgálaton megjelentek száma:

	2015. 
	2016. 

	3648 vérvétel/év
(304 fő/hó)
	3692 vérvétel/év
(308fő/hó)




A laboratórium vizsgálat lehetősége mindenki számára rendkívül fontos, sokszor ez az első jel a betegségek kiderítésében, számos esetben volt arra példa, hogy a háziorvosok így tudtak időben megelőzni egy-egy betegség kialakulását. Nagy segítség azoknak is, akik rendszeresen vérhígító gyógyszert szednek, ezért vérképüket sokszor hetente kell kontrollálni. A vérvételek száma folyamatosan növekszik, hiszen a szűrővizsgálatok, illetve a betegségek felkutatásának fontos eleme a laborvizsgálat, sokszor első jele egy-egy komoly betegségnek. Sajnálatos módon a foglalkozás-egészségügy alapellátás csak térítés ellenében küldheti laboratóriumba a dolgozókat, mivel a NEAK ezt nem finanszírozza. 




Szakorvosi ellátás, fekvőbeteg ellátás:

A martfűi lakosság számára a társadalombiztosítás által finanszírozott szakellátást nyújtanak a Hetényi Géza Kórház szakrendelői, valamint a MÁV Kórház szakrendelései. Az új területi ellátás alapján Martfű elsősorban a MÁV Kórház rendeléseit veheti igénybe. A magasabb szintű diagnosztikai laboratóriumok CT, MR, Doppler diagnosztika, csak a Hetényi Géza Kórházban találhatóak.
Az új beutalási rend alapján, ha valaki sürgősséggel kórházba kerül, előbb megvizsgálják a Hetényi Géza Kórház Sürgősségi Osztályán. Itt döntik el, hogy további gyógykezelése hol folytatódjon. A sürgős betegellátás az un. TRIAGE (egészségügyi szortírozás) rendszerben működik, ami azt jelenti, hogy a betegeket nem beérkezési, hanem sürgősségi szempont szerint osztályozzák. Meghatározzák a betegek ellátási sorrendjét és szintjét is. 
A legtöbb szakrendelés csak előjegyzéssel vehető igénybe a várólisták egyre hosszabbak, sokszor több hónap, mely egyes betegségek gyors lefolyásánál kritikus is lehet. Nagyon hosszú várakozási idő van az MR és CT vizsgálatokra, melyre a háziorvosi beutalót továbbra sem fogadják és sajnos a háziorvos DEXA vizsgálatra sem utalhatja betegét. A hosszas várakozási idő rontja a helyes diagnózis felállítását és ezzel a betegek gyógyulási esélyét. Több hónapot kell várni ultrahang vizsgálatra és kardiológiai szakvizsgálatra is.
A Martfűn élő betegek más egészségügyi intézményekben is kaphatnak ellátást, ha az intézmény nyilatkozik befogadásukról. Természetesen orvosi beutaló szükséges, de ilyenkor az útiköltséget a társadalombiztosítás nem fizeti.
Jelentősen megnöveli a szakrendelők forgalmát, hogy számos gyógyszer csak javaslatra írható fel, illetve így jut olcsóbban gyógyszeréhez a beteg.
A szolnoki kórházak elsősorban a sürgős betegellátást szolgálják, illetve a betegségek kiderítésére, diagnózisok felállítására vannak berendezkedve, igen kevés ágy jut a krónikus betegek elhelyezésére, ami sokszor nagy problémát jelent a beteg és hozzátartozói számára. A házi betegápolási rendszer valamelyest segít ezen a gondon, de természetesen nem váltja ki a kórházi ellátást. Egy-egy súlyos, tartós beteg esetében, főleg, ha egyedülálló és nem kap családi segítséget, komoly feladatot jelent megoldani az otthoni betegápolást.


Betegszállítás:

Évek óta betegszállító rendszer szolgálja e betegek szállítását, melyet egy diszpécser szolgálat irányít. Számos vállalkozás bonyolította ezt a szolgáltatást, mely rendszer időnként nehézkesen működik, túlterheltség miatt. Gyakran egy héttel előbb be kell jelenteni a beteg kórházba, vagy szakrendelésre szállítását, így sem mindig sikerül időben beszállítani a beteget. 2015-től kezdve a mentőszállítást és a betegszállítást közös diszpécserszolgálat szervezi.


Foglalkozás-egészségügy:

A munkaviszonyban álló dolgozók foglalkozás-egészségügyi vizsgálatát Martfűn több szolgálat is végzi. Ide sorolandó Martfű Város Önkormányzatának Foglalkozás Egészségügyi Szolgálata, a Tisza Park Kft., a Bunge Foglalkozás Egészségügyi Szolgálata, a Szveti Medic és a Solt Medic Kft. tevékenysége. Feladatuk elsősorban a dolgozók munkaalkalmasságának elbírálása, mely előzetes, időszakos és soron kívüli vizsgálatokból áll, valamint az egészséges munkahelyek felügyelete, tanácsadás az előírt feltételek megteremtéséhez, a munkakörülmények vizsgálata. Az Önkormányzat foglalkozás-egészségügyi szolgálatának jelentős munkát adott a közcélú foglalkoztatottak vizsgálata, melyre sokszor az utolsó pillanatban kerülhetett sor a kiközvetítések miatt. Az üzemorvosok részt vállalnak a munkahelyek kockázatbecslésében is. Az egészséges emberek vizsgálata gyakorlatilag egy szűrővizsgálatot is jelent, így egy-egy betegségre üzemorvosi vizsgálaton derült fény. Szerencsés egybeesés, hogy sokszor a dolgozók üzemorvosa egyben a háziorvosa is. Az üzemorvosok és háziorvosok között hatékony konzultációra van lehetőség, probléma esetén. Számos esetben csak a munka alkalmassági vizsgálatok derítettek fényt már meglévő, de panaszt nem okozó betegségekre.
Szigorítást jelent, hogy az egészségügyi alap terhére nem vehetők igénybe az üzemorvosi beutalások, így az üzemorvos laborba sem tudja utalni a dolgozókat, csak térítés ellenében. A jó kollegiális viszonynak köszönhetően, ha az alkalmassági vizsgálatok során gond merül fel a dolgozó egészségügyi állapotával kapcsolatban, ez a háziorvosi szolgálat felé rögtön továbbításra kerül. Sajnálatos tény, hogy ez a rendszeres orvosi vizsgálat csak a foglalkoztatott lakosságra terjed ki. Az önkormányzat jól felszerelt szakorvosi rendelővel rendelkezik, ez a rendelő ad helyet a magánrendelések többségének is.

Martfű, 2017. június 9.



Dr. Solt Magdolna 							Dr. Papp Antal
városi vezető főorvos 						polgármester

